CELEX: 32010D0143
Language: lt
Date: 1267747200000
Title: 2010/143/: 2010 m. kovo 5 d. Komisijos sprendimas dėl Sąjungos finansinio įnašo, skirto skubių kovos su kiaulių vezikuline liga priemonių Italijoje 2009 m. išlaidoms atlyginti (pranešta dokumentu Nr. C(2010) 1192)

6.3.2010   
            
            
               LT
            
            
               Europos Sąjungos oficialusis leidinys
            
            
               L 56/12
            
         KOMISIJOS SPRENDIMAS
   2010 m. kovo 5 d.
   dėl Sąjungos finansinio įnašo, skirto skubių kovos su kiaulių vezikuline liga priemonių Italijoje 2009 m. išlaidoms atlyginti
   (pranešta dokumentu Nr. C(2010) 1192)
   (Tekstas autentiškas tik italų kalba)
   (2010/143/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 3 straipsnio 4 dalį,
   kadangi:
   
               (1)
            
            
               Sprendime 2009/470/EB nustatytos Sąjungos finansinio įnašo, skirto specialiųjų veterinarijos priemonių, įskaitant skubias priemones, išlaidoms atlyginti, skyrimo procedūros. Pagal to sprendimo 3 straipsnio 2 dalį valstybės narės gauna finansinį įnašą tik tuo atveju, jeigu imamasi kovos su kiaulių vezikuline liga priemonių.
            
         
               (2)
            
            
               Kiaulių vezikulinė liga yra infekcinė virusinė kiaulių liga, kurios neįmanoma kliniškai atskirti nuo snukio ir nagų ligos, ir todėl trikdanti Sąjungos vidaus prekybą ir eksportą į trečiąsias šalis.
            
         
               (3)
            
            
               2009 m. Italijoje kilo kiaulių vezikulinės ligos protrūkių. Šios ligos padažnėjimas kelia rimtą pavojų Sąjungos gyvulių populiacijai. Italija ėmėsi kovos su šiais ligos protrūkiais priemonių pagal Tarybos sprendimo 90/424/EEB (2) 3 straipsnio 2 dalį.
            
         
               (4)
            
            
               Kiaulių vezikulinės ligos protrūkio atveju kyla pavojus, kad, prekiaujant gyvomis kiaulėmis ar jų produktais, ligos sukėlėjas gali pasklisti ne tik kituose tos valstybės narės kiaulių ūkiuose, bet ir kitose valstybėse narėse ir trečiosiose šalyse.
            
         
               (5)
            
            
               2005 m. lapkričio 8 d. Komisijos sprendime 2005/779/EB dėl gyvūnų sveikatos apsaugos priemonių nuo kiaulių vezikulinės ligos Italijoje (3) yra nustatytos gyvūnų sveikatos apsaugos nuo kiaulių vezikulinės ligos taisyklės Italijos regionams, kurie yra pripažinti neužsikrėtusiais kiaulių vezikuline liga, ir regionams, kurie yra pripažinti užsikrėtusiais šia liga. Italijos valdžios institucijos įvykdė to sprendimo 11 straipsnyje nustatytus reikalavimus teikti informaciją.
            
         
               (6)
            
            
               Sprendimo 2009/470/EB 3 straipsnio 6 dalies pirmoje įtraukoje nustatyta taisyklė, kuria remiantis nustatoma, kiek procentų tam tikrų valstybės narės patirtų išlaidų gali būti atlyginta iš Sąjungos finansinio įnašo.
            
         
               (7)
            
            
               Skubių kovos su kiaulių vezikuline liga priemonių išlaidoms atlyginti Sąjungos finansinis įnašas skiriamas pagal taisykles, nustatytas 2005 m. vasario 28 d. Komisijos reglamente (EB) Nr. 349/2005, nustatančiame Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles (4).
            
         
               (8)
            
            
               Italija visiškai įvykdė techninius ir administracinius reikalavimus, nustatytus Sprendimo 2009/470/EB 3 straipsnio 4 dalyje ir Reglamento (EB) Nr. 349/2005 6 straipsnyje.
            
         
               (9)
            
            
               2009 m. gegužės 21 d. ir 2009 m. birželio 10 d. Italija pateikė išlaidų, patirtų taikant kovos su kiaulių vezikuline liga priemones, sąmatą.
            
         
               (10)
            
            
               Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąjungos finansinis įnašas Italijai
   Sąjungos finansinis įnašas gali būti skirtas Italijai tam tikroms išlaidoms, kurias ši valstybė narė patyrė 2009 m. taikydama kovos su kiaulių vezikuline liga priemones pagal Sprendimo 2009/470/EB 3 straipsnio 2 dalį, atlyginti.
   2 straipsnis
   Adresatas
   Šis sprendimas skirtas Italijos Respublikai.
   
      Priimta Briuselyje 2010 m. kovo 5 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 155, 2009 6 18, p. 30.
   
      (2)  OL L 224, 1990 8 18, p. 19.
   
      (3)  OL L 293, 2005 11 9, p. 28.
   
      (4)  OL L 55, 2005 3 1, p. 12.